Wees die sout vir ander | Netwerk24
Wees die sout vir ander
Deur Dr Hannes De Kock 25 Maart 2020 06:02
Die wonderlike is dat ons Here God in sy alwysheid twee uiters gevaarlike elemente van die aarde, naamlik natrium en chloried, saamgevoeg het tot die uiters noodsaaklike en bruikbare middel vir die mens: sout. Sonder die regte hoeveelheid sout kan geen mens lewe nie.
Jesus kom sê in Matteus 5:13:
"Julle is die sout vir die aarde".
Wat het Hy met hierdie stelling bedoel? Ander vertalings gee vir ons die antwoord:
"Julle moet net vir God leef. Julle moet soos sout wees wat kos laat lekker proe. Vertel vir ander mense van My." (Nuwe Testament vir kinders)
"Julle is sout wat smaak moet gee aan hierdie smaaklose wêreld waarin almal in sonde leef." (Die Boodskap)
"Julle is die sout wat die aarde 'n beter plek moet maak." (Nuwe Lewende Vertaling)
Dus is ons sout vir die aarde en moet die lewe lekker maak vir ander. Nie die hele tyd met 'n suur gesig rondloop nie. Glimlag, help waar jy kan, geniet wat jy doen, luister na ander. Ons moet vir die ander mense wys dat ons kinders van die Here is. Ons moet 'n verskil maak. Net soos sout 'n verskil maak aan kos. Iemand het dit mooi gestel: Mense moet God kan proe in ons lewens.